遊元陽觀
作者：胡寅
朝代：宋

paragraphs: 矯首元陽觀，崢嶸度十年。
忽逢塵外客，因訪洞中仙。
橫躡脩蛇路，低看破衲田。
縈紆篁竹嶺，窈窕碧松川。
撫石齋壇古，圍棋燒劫遷。
諒無翻榼術，安得遠庖烟。
擗盡蒼麟脯，彈餘別鶴絃。
晴香烘拆蕊，暝色繞歸鞭。
太白浮橋上，孤燈炫馬前。
黄冠紛雨散，紫蓋杳雲連。
鳥爪休爬背，鸞驂漫拍肩。
子真隨處隠，何必大羅天。